ྡོ་རྗེ་བྱེད་པའི་སླད་དུ་སྦྱིན་པར་བྱའོ་ཞེས་པའི་དོན་དུ། སྟོང་པའི་ངང་ལས་ཨ་ཨཱཿཨཾ་ལས་སྐྱེས་པའི་མཆོད་ཕྱིར་ཐོགས། སྐུ་རྡོ་རྗེ་བསྐྱེད་པ་སོགས་བྱས་ལ། ཞུ་བ་ལས་བྱུང་བའི་མཆོད་ཕྱིར་ཐོགས་སུ་གྱུར། དེ་ཉིད་ཁྱེད་རྣམས་ཀྱི་སྐུའི་རྒྱན་དུ་བྱིན་པར་མོས།«་་་་་འདི་ལ་མཁྱེན་རབ་པ་དང་ཀུ་ས་ལི་གཉིས་ཀས་དཔལ་ལྡན་སྐུའི་རྡོ་རྗེ་སོགས་ཚིགས་བཅད་དང་སྔགས་བཅས་པས་སྦྱིན་པར་མཛད་འདུག་ཀྱང་། ཚིགས་བཅད་ནི་གསོལ་གདབ་ཀྱི་ཚིག་ཏུ་ཡོད་པས་མཆོད་ཕྱིར་ཐོགས་དང་རྡོ་རྗེ་དར་དཔྱངས་སོགས་ལ་སློབ་དཔོན་སློབ་མ་གང་གིས་ཀྱང་གསོལ་བ་གདབ་པར་མི་རིགས་ཏེ། བེམས་དངོས་རྣམ་པ་ཅན་ཡིན་པའི་ཕྱིར། བུ་སྟོན་གྱིས་ཀྱང་སྔགས་ཀྱིས་བྱིན་ལ། བྱིན་གྱིས་བརླབས་པའི་ཆོ་ག་རྒྱས་པར་བྱ་ཞེས་གསུངས་པ་ཙམ་ལས་མ་བཤད་པས་འདི་བཞིན་བྱེད་པ་འཐད་པར་སེམས་སོ།་་་་་»།ཨོཾ་ཨ་ཨཿཨོཾ་སརྦ་སྭ་རི་ཀ་ཏྲི་སོགས་ཀྱིས་དོ་ཤལ་དུ་བྱིན་ནས། སྐུ་བྱིན་གྱིས་བརླབ་པའི་ཕྱིར་དམིགས་པ་འདི་བཞིན་མཛོད། ཁྱེད་རྣམས་ཀྱི་དཔྲལ་བར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ། ཨོཾ་ལས་འཁོར་ལོ་རྩིབས་བརྒྱད་པ་ཡོངས་སུ་གྱུར་པ་ལས། སྐུ་རྡོ་རྗེ་དཀར་པོ་སོགས་ནས་ཤེས་རབ་མ་དང་བཅས་པ་ནམ་མཁའི་ཁམས་གང་བར་སྤྲོས། སྐུ་རྡོ་རྗེས་གདུལ་བར་བྱ་བའི་སེམས་ཅན་རྣམས་ལ་ཆོས་བསྟན་ནས། སླར་ལོག་སྟེ་ཁྱེད་རྣམས་ཀྱི་མདུན་དུ་འཁོད་པ་ལ། མཆོད་པ་རྣམས་ཀྱིས་མཆོད་པར་མོས། གནྡྷཾ་སོགས་བརྗོད། སྐུ་རྡོ་རྗེ་འཛིན་པ་འདི་ལ་དབང་བསྐུར་དུ་གསོལ། ཞེས་གསོལ་བ་བཏབ་པས། སྐུའི་རིགས་ཀྱི་ལྷ་མོ་རྣམས་ཀྱིས་ཨོཾ་ཨཱ་ཨཱི་ནས་དྷ་ནི་སྭཱ་ཧཱ་ཞེས་བདུད་རྩིའི་བུམ་པས་དབང་བསྐུར་ཞིང་བཀྲུས། ཁྱེད་རྣམས་ཀྱི་དཔྲལ་བར་ཟླ་བའི་དཀྱིལ་འཁོར་ལ་སྐུ་རྡོ་རྗེ་རྣམས་འཇུག་པར་གསོལ་བ་འདིའི་རྗེས་ཟློས་མཛོད། དཔལ་ལྡན་སྐུའི་རྡོ་རྗེ་ནས་དེང་བདག་མཛོད། ཅེས་བརྗོད་པས་རོ་མཉམ་པར་གྱུར་ཏེ་ཁྱེད་རྣམས་ཀྱི་ལུས་སྐུ་རྡོ་རྗེར་གྱུར་པར་མོས། གསུང་རྡོ་རྗེ་རྣམ་པར་དག་པར་བྱེད་པའི་སླད་དུ་སྟེ་དབང་ཕྱུག་ཆེན་པོ་བྱེད་པའི་སླད་དུའོ་ཞེས་པའི་དོན་དུ། མེ་ཏོག་ཕོག་པའི་ལྷ་གཙོ་བོའི་ཕྱག་མཚན། རྡོ་རྗེ་བསང་སྦྱངས། སྟོང་པའི་ངང་ལས་ཧཱུྃ་ལས་བྱུང་བའི་རྡོ་རྗེ་ཨཱཿདང་པདྨ་ལས་སྐྱེས་པའི་གསུང་རྡོ་རྗེ་དམར་པོ་དམར་དཀར་ནག་པའི་ཞལ་གསུམ་ཕྱག་དྲུག་ནས་འཛིན་པ། དེའི་དཔྲལ་བར་ཨོཾ་སོགས་ནས་ཞུ་བ་ལས་བྱུང་བའི་དབང་རྫས་རྡོ་རྗེར་གྱུར། ཨོཾ་ཤྲཱི་ཀཱ་ལ་ཙཀྲ་ཧུཾ་ཧཱུྃ་ཕཊ། ཅེས་པས་ཕྱག་གཡས་སུ་བྱིན། བཅོམ་ལྡན་བདག་གིས་སྦྱིན་ལགས་ཀྱིས། །འདི་ལ་ཉེ་བར་མཛད་དུ་གསོལ། །ཨོཾ་ཨཱཿཧཱུྃ་ཧོཿཧཀརམལཝརཡཾཧཱུྃ་ཧཱུྃ་ཕཊ། ཅེས་བརྗོད་ཅིང་མེ་ཏོག་ལ་མངོན་པར་བསྔགས་པའི་རང་གི་ལྷའི་སྙིང་པོ་ཁྱེད་རྣམས་ཀྱི་སྤྱི་བོར་བྱིན་པར་བསམ་མོ། །གསུང་བྱིན་གྱིས་བརླབ་པའི་ཕྱིར། ཁྱེད་རྣམས་ཀྱི་མགྲིན་པར་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཨཱཿལས་པདྨ་དམར་པོ་འདབ་བརྒྱད་ཡོངས་སུ་གྱུར་པ་ལས་གསུང་རྡོ་རྗེ་སོགས་ནས་བཀྲུས། ཁྱེད་རྣམས་ཀྱི་མགྲིན་པར་ཉི་མའི་དཀྱིལ་འཁོར་ལ་གསུང་རྡོ་རྗེ་རྣམས་འཇུག་པར་གསོལ་བ་འདིའི་རྗེས་ཟློས་མཛོད། དཔལ་ལྡན་གསུང་གི་རྡོ་རྗེ་ནས་ཁྱེད་རྣམས་ཀྱི་ངག་གསུང་རྡོ་རྗེར་གྱུར་པར་མོས། ཁྱབ་འཇུག་བྱེད་པའི་སླད་དུ་སྟེ་ཐུགས་རྡོ་རྗེ་བྱེད་པའི་སླད་དུའོ། །ཞེས་པའི་དོན་དུ། དར་དཔྱངས་དང་ཅོད་པཎ་བསང་སྦྱངས། ཨཾ་ལས་སྐྱེས་པའི་དར་དཔྱངས་དང་ཧཾ་ལས་སྐྱེས་པའི་ཅོད་པཎ་ཐུགས་རྡོ་རྗེ་ནག་པོ་ནས། ཞུ་བ་ལས་བྱུང་བའི་དབང་རྫས་དར་དཔྱངས་དང་ཅོད་པཎ་རྣམས་སུ་གྱུར། ཨོཾ་ཨཾ་བཛྲ་པཊྚ་ཨུརྡྷེ་ཧཱུྃ་ཕཊ། ཨོཾ་ཧེ་བཛྲ་ཤི་རོ་མ་ཎི་ཤི་ས་ར་སི་ཧཱུྃ་ཕཊ། ཅེས་པས་མགོ་བོར་བྱིན་ནས། ཐུགས་བྱིན་གྱིས་བརླབ་པའི་ཕྱིར། ཁྱེད་རྣམས་ཀྱི་སྙིང་གར་ཐིག་ལེ་ལས་སྒྲ་གཅན་གྱི་དཀྱིལ་འཁོར་སྔོན་པོའི་སྟེང་དུ་ཧཱུྃ་ལས་རྡོ་རྗེ་རྩེ་ལྔ་པ་ཡོངས་སུ་གྱུར་པ་ལས་ཐུགས་རྡོ་རྗེ་ནས་བཀྲུས། ཁྱེད་རྣམས་ཀྱི་སྙིང་གར་སྒྲ་གཅན་གྱི་དཀྱིལ་འཁོར་ལ་ཐུགས་རྡོ་རྗེ་རྣམས་འཇུག་པར་གསོལ་བ་འདིའི་རྗེས་ཟློས་མཛོད། དཔལ་ལྡན་ཐུགས་ཀྱི་རྡོ་རྗེ་ནས་ཁྱེད་རྣམས་ཀྱི་ཡིད་ཐུགས་རྡོ་རྗེར་གྱུར་པར་མོས། དེ་ལྟར་བྱས་པས་སྐུ་གསུང་ཐུགས་རྡོ་རྗེའི་བདག་ཉིད་དུ་གྱུར་པ་ངའོ་སྙམ་པས་འདིའི་རྗེས་ཟློས་མཛོད། ཨོཾ་སརྦ་ཏ་ཐཱ་ག་ཏ་ཀཱ་ཡ་ཝཱཀྩིཏྟ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་དང་ང་རྒྱལ་གཟུང་ངོ་། །དེ་དག་གི་དོན་བཤད་པ་ནི་ཚངས་པ་སྐུའི་རྡོ་རྗེ་འཛིན་ནས། དེ་ཡང་ཁྱབ་འཇུག་རྫུ་འཕྲུལ་ཆེ། །རྡོ་རྗེ་སློབ་དཔོན་ཞེས་དང་། དེ་བཞིན་དུ་མཚན་ཡང་དག་པར་བརྗོད་པ་ལས། གཙུག་ཕུད་ཕུད་བུ་ལྕང་ལོ་ཅན། །རལ་པ་མུཉྫ་ཅོད་པཎ་ཐོགས། །གདོང་ལྔ་ཟུར་ཕུད་ལྔ་དང་ལྡན། །ཟུར་ཕུད་ལྔ་པ་མེ་ཏོག་ཐོད། །ཅེས་པ་སྟེ་དེའི་དོན་ནི། དེ་ལྟར་དབང་བསྐུར་བས་བཤང་བ་དང་བྱང་ཆུབ་ཀྱི་སེམས་དང་དྲི་ཆུ་རྣམས་ཀྱི་ཁམས་འཛག་མེད་སྒྲིབ་བྲལ་དུ་གྱུར་པས་ཚངས་པ་དང་དབང་ཕྱུག་ཆེན་པོ་དང་ཁྱབ་འཇུག་སྟེ། སྐུ་གསུང་ཐུགས་ཀྱི་རྡོ་རྗེ་གསུམ་དང་ལྡན་པའི་རྡོ་རྗེ་སློབ་དཔོན་ཆེན་པོར་གྱུར་ཏོ་ཞེས་པའི་ཐ་ཚིག་གོ །དེ་ལྟར་དུས་ཀྱི་འཁོར་ལོའི་དཀྱིལ་འཁོར་དུ་ཞེས་སོགས་ནས་སྒྲུབ་པ་པོར་གྱུར་པ་ཡིན་ནོ། །གསུམ་པ་རྗེས་སློབ་དཔོན་གྱི་དམ་ཚིག་བསྟན་པ་ལ། དམ་ཚིག་བསྟན་དང་གསོལ་བ་གདབ། །དབུགས་དབྱུང་སློབ་ལ་སྤྲོ་ཚིག་བརྗོད། །ཅེས་པ་ལྟར་ལས། དམ་ཚིག་བསྟན་པ་ནི། འདིར་སྟོན་པ་པོའི་དབང་ལ་མངོན་པར་དབང་བསྐུར་བའི་དགེ་སློང་ངམ་ཞེས་སོགས་ནས་རྣམ་པར་བཤིག་པའི་ཕྱིར་རོ། །ཞེས་པའི་བར་བརྗོད་དེ། དེས་ན་དེ་ལྟ་བུའི་དམ་ཚིག་རྣམས་མ་བསྲུངས་ན་ཉེས་དམིགས་ཤིན་ཏུ་ཆེ་བས་བསྲུང་དགོས་སོ་ཞེས་བསྟན་པ་ཡིན་ནོ། །དཀྱིལ་འཁོར་པ་ལ་གསོལ་བ་གདབ་པ་ནི། ཁྱེད་རྣམས་ཀྱི་སྟེང་དུ་གདུགས་དཀར་པོ་གསེར་གྱི་ཡུ་བ་ཅན་རེ་བཟུང་། ཕྱག་ཐལ་མོ་སྦྱར་ནས་དཀྱིལ་འཁོར་ལ་གཡས་ཕྱོགས་སུ་བསྐོར་བ་བྱས་པར་བསམ་ཞིང་འདིའི་རྗེས་ཟློས་མཛོད། ཨོཾ་མ་ཧཱ་ར་ཏ་ནས་མཱཾ། ཞེས་བརྗོད་ཀྱིན་བསྐོར་བ་བྱས་ཏེ་ཤར་སྒོར་སླེབས། གདུགས་ལོགས་སུ་བཞག་སྟེ་གནས་པ་ན། སློབ་དཔོན་གྱིས། རྒྱུད་རྣམས་འཛིན་པར་འགྱུར་བ་ཡི། །སློབ་མ་འདི་ནི་འབུལ་བ་ལགས། །ཞེས་པས་ཁྱེད་རྣམས་དཀྱིལ་འཁོར་གྱི་གཙོ་བོ་ལ་ཕུལ་ཞིང་གསོལ་བ་བཏབ་ནས། སློབ་དཔོན་དཀྱིལ་འཁོར་པ་དང་བཅས་པས་མགྲིན་གཅིག་ཏུ་དབུགས་དབྱུང་བ་ནི། ད་ནི་ཁྱོད་ཉིད་དཀྱིལ་འཁོར་གྱིས། །ཞེས་སོགས་ནས་དགོངས་ཤིང་བྱིན་གྱིས་རློབས་པར་འགྱུར་རོ་ཞེས་དབུགས་དབྱུང་བ་ན། དེ་ལ་ཁྱེད་རྣམས་ཤིན་ཏུ་དགའ་ཞིང་སྤྲོ་བའི་ཚིག་གིས་ཆེད་དུ་བརྗོད་པ་འདིའི་རྗེས་ཟློས་མཛོད། དེང་བདག་སྐྱེ་བ་ནས་སྲས་སུ་དེང་བདག་འགྱུར། །ཞེས་བརྗོད་པ་དང་བཅས་པ་ནི་རྡོ་རྗེ་སློབ་དཔོན་བདག་པོའི་དབང་སྟེ་དེ་རྣམས་ཀྱིས་དབང་བསྐུར་བ་འཁོར་དང་བཅས་པ་ལེགས་པར་ཐོབ་ནས་གནས་སྐབས་དེ་དག་ཏུ་ཐོབ་ཅིང་ཁས་བླངས་པའི་དམ་ཚིག་དང་སྡོམ་པའི་ཚོགས་རྣམས་བསྲུང་བསྡམ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་ཞེས་སོགས་བརྗོད་པས་དམ་ཚིག་འཛིན་པར་ཁས་བླངས་ནས། དབང་ཡོངས་སུ་རྫོགས་པར་ཐོབ་པའི་གཏང་རག་ཏུ་མཎྜལ་ཕུལ་ལ། གཞན་ཡང་ལུས་ལོངས་སྤྱོད་དགེ་བའི་དངོས་པོ་ཐམས་ཅད་ཀྱང་ལྟོས་པ་མེད་པར་འབུལ། ཆ་ཤས་ནས་བདག་གིར་མཛད་དེ། ལོངས་སྤྱད་དུ་གསོལ་སྙམ་པས་དེང་ནས་སོགས་ཀྱི་རྗེས་ཟློས་བྱར་གཞུག དེ་ནས་སྙིང་རྗེའི་དབང་བསྐུར་སྦྱིན་པའི་དོན་དུ། སློབ་དཔོན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས། སེམས་ཅན་ཐམས་ཅད་བཀུག་སྟེ་དཀྱིལ་འཁོར་འདིར་བཅུག་སྟེ་དབང་བསྐུར། བདུད་རྩི་ནས་འཐོར་ཞིང་། ཨོཾ་པཉྩ་ཨ་མྲྀ་ཏ་ཨ་བྷི་རེ་ཀེ་ཎ་ཨ་བྷི་རིཉྩཱ་མི། ཞེས་ནང་གི་བདུད་རྩི་ལྔས་དབང་བསྐུར་བས། རྡོ་རྗེ་ཅན་གྱི་ལམ་ཐོབ་སྟེ་དྲི་མ་དང་བྲལ་ནས་བྱང་ཆུབ་ཀྱི་སྤྱོད་པ་ལ་གནས་པས་སླར་ཡང་རང་གི་གནས་སུ་སོང་བར་གྱུར་ཞེས་བརྗོད་དོ། །དེ་རྣམས་ཀྱིས་སྟོན་པ་ཡང་དག་པར་རྫོགས་པའི་སངས་རྒྱས་ནས་ཁོ་བོ་ཅག་གི་འདྲེན་པ་མཚུངས་མེད་དཔལ་ལྡན་རྡོ་རྗེ་སེམས་དཔའ་དང་གཉིས་སུ་མ་མཆིས་པའི་བར་མཁས་ཤིང་གྲུབ་པ་བརྙེས་པའི་བླ་མ་བརྒྱུད་པ་བར་མ་ཆད་པ་ལས་ལེགས་པར་འོངས་པའི་དཔལ་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་དཀྱིལ་འཁོར་ཆེན་པོར་བྱིས་པ་འཇུག་པའི་དབང་བདུན་གྱིས་མངོན་པར་དབང་བསྐུར་ནས་མ་འོངས་པར་དེ་བཞིན་གཤེགས་པ་རྣམས་སུ་འགྱུར་བར་ལུང་བསྟན་ཅིང་རྗེས་སུ་གནང་བ་དང་། ཟབ་ལམ་རྡོ་རྗེའི་རྣལ་འབྱོར་མཆོག་གི་ངེས་དོན་གྱི་དཀྱིལ་འཁོར་རྣམས་སུ་དབང་གོང་མ་བཞི་གོང་ཆེན་དང་བཅས་པ་འདྲེན་མཆོག་ཆོས་ཀྱི་རྒྱལ་པོ་བཀའ་དྲིན་མཚུངས་པ་མེད་པ་གོང་གི་ཞལ་སྔ་ནས་ཇི་ལྟར་མནོས་པའི་ཕྱག་ལེན་ལྟར་འབུལ་བའི་ཚུལ་བགྱིས་པ་ཡིན་པས་རང་དང་གཞན་གྱི་དོན་རྒྱ་ཆེན་པོ་མཛད་པ་ཞུ། ཞེས་དང་། བསོད་ནམས་འདི་ཡིས་ཐམས་ཅད་གཟིགས་པ་ཉིད་ཅེས་སོགས་བརྗོད་ཅིང་། དགེ་བ་བླ་ན་མེད་པའི་བྱང་ཆུབ་ཆེན་པོར་བསྔོས་ནས། སློབ་མ་རྣམས་རང་གནས་སུ་བཏང་ངོ་། །སློབ་དཔོན་གྱིས་དཀྱིལ་འཁོར་གྱི་ཆོ་གའི་རྗེས་ཀྱི་རིམ་པ་རྣམས་བྱས་ནས། བཀྲ་ཤིས་ཀྱི་ཚིགས་སུ་བཅད་པས་མཐའ་བརྒྱན་པར་བྱའོ། །འདི་དག་ནི་བློ་མཆོག་འབྲིང་ཐུན་མོང་བར་མེད་དུ་མི་རུང་བའི་བཤད་པ་བྱ་བའི་ཚུལ་ཡིན་ལ། སྐབས་འགར་འདི་ལས་སྤྲོས་པ་ལ་མོས་པས་ནི། གོང་གི་རྒྱུད་སྡེའི་ངོས་བཟུང་གི་དུས་སུ་རྒྱུད་ཀྱི་བྱུང་ཚུལ་དང་བརྒྱུད་པའི་རྟོགས་པ་བརྗོད་པ་རྒྱས་བསྡུས་ཇི་ལྟར་རིགས་པ་གཞན་དུ་འབྱུང་བ་ལྟར་བཤད་ཀྱང་ཤིན་ཏུ་ལེགས་པར་འགྱུར་ཏེ། རྣམ་བཤད་རིགས་པ་ལས། ཞུམ་ལ་གཟེངས་བསྟོད་རྒོད་པ་ལ། །འཁོར་བའི་ཉེས་དམིགས་ལེགས་པར་བསྟན། །རྨུགས་པ་རྣམས་ལ་ངོ་མཚར་གྱི། །གཏམ་བཤད་ནས་ནི་ཉན་དུ་གཞུག །ཅེས་གསུངས་པའི་ཕྱིར་རོ། །འདིར་སྨྲས་པ། «དཔེ་རྒྱན་ལས་ཐེ་ཚོམ།་་་་་»ལྷ་མཆོག་ངག་གི་དབང་ཕྱུག་སྨྲ་སྒོ་ལས། །ཟབ་ཡངས་ཆོས་ཀུན་སྙན་དངགས་གླུར་འཇོའམ། །ཀུན་དགའི་ལེགས་བཤད་འབྱུང་གནས་བླ་མ་དེ། །གསང་ཆེན་ཆོས་འཁོར་བསྐོར་སྙམ་འཕྱང་མོ་ཉུག །«གསལ་བྱེད་ལས་བྱ་བ་ཐོག་མ།་་་་་»གསལ་བར་བྱས་སོ་ཀུན་མཁྱེན་མཁས་པའི་གཞུང་། །ཐུན་མོང་བློ་ཡིས་རྣམ་པར་དཔྱད་དཀའི་གནས། །གཞུང་དོན་མཐུན་པར་འཆད་ཚུལ་མི་བདེ་བ། །ཐོས་ཉུང་སློབ་མས་མཉན་པར་དཀའ་བ་ཡང་། །«གཟུགས་ཅན་ལས་འགལ་བ།་་་་་»དུག་ཅན་བསྟི་གནས་བསྲུབས་ལས་བྱུང་བ་མིན། །སྦྱིན་མའི་བུ་ཡི་བཅུད་སྐལ་མ་ཕྲོགས་པར། །དབང་བསྐུར་བཤད་པའི་འཆི་མེད་ཟིལ་དངར་འདིས། །གསང་རྒྱུད་བསྟན་པ་རིང་འཚོའི་བཅུད་ལེན་བྱེད། །«བསྐོར་བ་ལས་ཚིག་དོན་གཉིས་ཀ་་་་་»མཁས་ཚུལ་གསུམ་གྱིས་ལུགས་འདི་སྣང་བྱེད་པ། །དངོས་བརྒྱུད་བླ་མའི་སྐུ་དྲིན་གསོབ་ཕྱིར་བྲིས། །བླ་མའི་སྤྱོད་རྗེས་སྒྲུབ་པའི་ཕྲིན་ལས་རྒྱུན། །མི་ནུབ་བསྐལ་པའི་སྲིད་དུ་བརླིང་ཕྱིར་བྲིས། །«འགོག་པ་ལས་འབྱུང་བར་འགྱུར་བ།་་་་་»ཨེ་མ་དྲི་མེད་བསྟན་པ་གནས་དུས་འདིར། །དེ་རྒྱུན་རིང་འཚོའི་ཆོ་ག་རྒྱང་བསྐྱུངས་ན། །སླད་མར་མིང་ཙམ་ཐོས་པའི་ལམ་སོང་ཚེ། །འགྱོད་པས་རྗེས་སུ་སྙེག་གམ་བློ་ཆེན་རྣམས། །«བསྡུས་བརྗོད་ལས་ཁྱད་གཞི་ཐ་དད་ཅིང་ཁྱད་ཆོས་མཚུངས་པ།་་་་་»བག་མེད་གནས་པ་བག་ཡོད་བསྐུལ་བྱེད་ཅིང་། །བདག་མེད་ཆོས་ཀྱི་སྒྲ་དབྱངས་འབུམ་ལྡིར་བ། །སྐལ་བཟང་འཆི་བ་མེད་པའི་རྔ་བོ་ཆེ། །བསྐྲུན་པའི་བྱེད་པོར་གྱུར་བདག་སྐལ་བ་སྦོམ། །«ཤིས་པར་བརྗོད་པ།་་་་་»དགེ་བས་ཐོས་ན་སངས་རྒྱས་ས་བོན་འཇོག །བསམས་ན་ལེགས་པའི་བློ་གྲོས་ཅི་ཡང་འཕེལ། །བསྒོམས་ན་མི་རིང་མཆོག་གི་དངོས་གྲུབ་སྟེར། །གསང་སྔགས་བསྟན་པའི་བཤད་སྒྲུབ་རྒྱས་གྱུར་ཅིག །ཅེས་དཔལ་དུས་ཀྱི་འཁོར་ལོའི་དཀྱིལ་འཁོར་དུ་སློབ་མ་དབང་བསྐུར་བའི་བཤད་པ་འཆི་བ་མེད་པའི་རྔ་སྒྲ་ཞེས་བྱ་བ་འདི་ནི། རྡོ་རྗེ་འཛིན་པའི་དབང་ཕྱུག་བླ་མ་ཀུན་དགའ་རྒྱ་མཚོ་པ་དང་དུས་ཀྱི་འཁོར་ལོའི་སྒྲུབ་མཆོད་སོགས་ཀྱི་རྡོ་རྗེ་སློབ་དཔོན་ཆེན་པོ་ཀུན་དགའ་ཕུན་ཚོགས་པ་ཟུང་གི་བཀའ་མཆིད་ཏམྦུ་རའི་དབྱངས་ཀྱི་སྤུན་ཟླས་བསྐུལ་བར་བརྟེན། བུ་སྟོན་ཐམས་ཅད་མཁྱེན་པས་མཛད་པའི་དུས་ཀྱི་འཁོར་ལོའི་མངོན་རྟོགས་དཀྱིལ་འཁོར་ཆོ་ག་ཡན་ལག་བཅས་དང་། མཁྱེན་རབ་རྗེས་མཛད་པའི་ལྷན་ཐབས་ལ་སོགས་པ་ལུགས་སྲོལ་འདིའི་ལག་ལེན་ཕྲ་མོ་ཚུན་ཆད་ཐུགས་ཀའི་དཔལ་གྱི་བེའུར་ལེགས་པར་ཆུད་ཅིང་། དབང་ལུང་སྒྲུབ་མཆོད་གསར་འཛུགས་ལ་སོགས་པའི་སྐུ་དྲིན་མཚུངས་པ་མ་མཆིས་པ་དཔལ་ལྡན་རྡོ་རྗེ་སེམས་དཔའ་དང་མི་གཉིས་པའི་འདྲེན་མཆོག་ངག་དབང་ཀུན་དགའ་ལེགས་པའི་འབྱུང་གནས་བསྟན་པའི་རྒྱལ་མཚན་དཔལ་བཟང་པོ་པས་རྗེས་འཇུག་བློ་འཛིན་པ་རྣམས་ལ་ཕན་པའི་ཆེད་དུ་ཡིག་ཆ་དེ་དག་ཕྱོགས་གཅིག་ཏུ་བཀླག་ཆོག་ཏུ་བསྟར་བར་མཛད་པའི་དུས་ཀྱི་འཁོར་ལོའི་མངོན་རྟོགས་དངོས་གྲུབ་འདོད་འཇོ་དང་དཀྱིལ་འཁོར་ཆོ་ག་སྤངས་རྟོགས་ཀྱི་ཡོན་ཏན་ཀུན་ནས་འབྱུང་བ་ཞེས་བྱ་བའི་སྐབས་ཀྱི་བདག་ཉིད་འཇུག་པའི་ཆོ་ག་ཉིད་གཞིར་བཟུང་། དེར་མེད་པའི་དབང་གོང་མ་རྣམས་བུ་སྟོན་གྱིས་མཛད་པ་རྣམས་དང་བཅས་པའི་ཚིག་དོན་རྣམས་ལ་ཅུང་ཟད་འདྲིས་པར་བལྟས་ཤིང་གོ་དཀའ་བའི་གནས་རྣམས་རྒྱུད་འགྲེལ་དག་ལའང་ཉེ་བར་གཏུགས་ཏེ་ཁ་འགེངས་འོས་པ་ཅུང་ཟད་རེས་རྣམ་པར་བརྒྱན་ཅིང་། ཐུན་མོང་ལྟར་བཤད་དུ་བཏུབ་པ་རྣམས་སྤྱི་འགྲོས་སུ་བཏང་བ་དང་བཅས་ཏེ། གོང་མའི་ཡིག་ཆ་དེ་དག་གི་ཞབས་འདེགས་ཀྱི་ཚུལ་དུ། བནྡེ་ཚུལ་ཁྲིམས་རིན་ཆེན་ནམ། འབྱུང་དུ་རུང་བའི་ཡོན་ཏན་ལ་སྨོན་པའི་ཚུལ་གྱིས་བཏགས་མིང་དུ་